## Turisme col·labora amb la Federació Empresarial d’Hostaleria de València per a impulsar la formació en matèria d’hostaleria

*** La consellera Nuria Montes i el president d’Hostaleria València, Manuel Espinar, han firmat un conveni per a la realització d’activitats formatives en les instal·lacions de la Xarxa de CdT
* Montes assenyala que un dels principals reptes que té el sector és la formació i mitjançant este acord “espremem les nostres instal·lacions per a formar tot el capital humà que necessita l’hostaleria”**

La consellera d’Innovació, Indústria, Comerç i Turisme, Nuria Montes, ha firmat este dimarts un conveni de col·laboració amb el president de la Federació Empresarial d’Hostaleria de València, Manuel Espinar, per a la realització d’actuacions de formació en matèria turística per a 2024.

Nuria Montes ha destacat que este conveni “exemplifica el que ha de ser la col·laboració publicoprivada en matèria turística”, i ha recordat que “un dels principals reptes que té el sector damunt de la taula és la formació dels professionals”.

En esta línia, ha fet referència a “les bones xifres d’ocupació” que es van publicar este dilluns, “en les quals el turisme és un dels principals factors que han provocat este descens de la desocupació a Espanya, i particularment a la Comunitat Valenciana”.

La consellera ha explicat que mitjançant este acord, des de Turisme “col·laborarem oferint les instal·lacions del CdT de València perquè es puguen desenvolupar programes formatius des de primera hora del matí fins a última hora de la vesprada” i, d’esta manera, “esprémer les instal·lacions per a formar tot el capital humà que necessita l’hostaleria, que en estos moments està batent rècords de contractació”.

A més, Montes ha remarcat que este conveni incorpora el concepte de sostenibilitat, entesa en un sentit ampli, mitjançant l’aposta per “un capital humà més ben format, millor preparat, i disposat per a donar el servici de qualitat i hospitalitat que necessitem”.

El president de la Federació Empresarial d’Hostaleria de València, Manuel Espinar, ha assenyalat que “la formació és el camí que hem de seguir hui dia en l’hostaleria” i ha destacat que este conveni “ens permetrà oxigenar les instal·lacions” per a poder oferir formació als professionals.

Mitjançant este acord, que no comporta obligació econòmica, la Federació Empresarial d’Hostaleria de València desenvoluparà activitats i accions formatives en matèria de turisme en les instal·lacions de la Xarxa de CdT amb l’objectiu de contribuir al reciclatge, perfeccionament i millora de la qualificació professional dels treballadors del sector.

Fecha: 07/05/2024